KOMUNIKAZZJONI TAL-KUMMISSJONI li tikkonċerna konsultazzjoni dwar l-Opportunitajiet tas-Sajd KOMUNIKAZZJONI TAL-KUMMISSJONI li tikkonċerna konsultazzjoni dwar l-Opportunitajiet tas-Sajd /* KUMM/2011/0298 finali */





INTRODUZZJONI Din il-kitba ta’ konsultazzjoni tispjega l-progress li ntlaħaq fil-qasam tal-Politika Komuni tas-Sajd matul l-aħħar snin u tippreżenta t-triq ’il quddiem għas-snin li ġejjin. L-għan tagħha hu l-konsultazzjoni dwar modi kif jista’ jiġu stabbiliti l-Qabdiet Totali Permissibbli (Total Allowable Catches - TACs) għas-sajd fl-ilmijiet Ewropej u għas-sajjieda Ewropej. Iċ-ċittadini Ewropej, l-Istati Membri, il-Kunsilli Konsultattivi Reġjonali (Regional Advisory Councils - RACs) u l-Kumitat Konsultattiv għas-Sajd u l-Akkwakultura (Advisory Committee for Fisheries and Aquaculture - ACFA) huma mistiedna jagħtu l-kummenti tagħhom. L-għan tal-istabbiliment tal-livelli tal-Qabdiet Totali Permessibbli (TACs) u l-kwoti u l-livelli tal-isforz tas-sajd għas-sajd Ewropew għall-2012 għandha tkun li s-sajd żejjed jintemm f’fażijiet. Is-sajd żejjed ma jfissirx neċessarjament li stokk partikolari jinsab fir-riskju tal-estinzjoni jew ta’ kollass – ifisser biss li daqstant ħut jew saħansitra iżjed jista’ jinqabad mingħajr daqstant attività. Dan ifisser li kull sena jittieħed proporzjon ta’ ħut mill-baħar tad-daqs adegwat li jippermetti l-ħut jikber u jirriproduċi sal-livell l-aktar produttiv tiegħu. Jekk dawn il-kundizzjonijiet ikunu segwiti, il-qabdiet fuq perjodu ta’ żmien twil mill-istokkijiet tal-ħut se jkun fil-livell massimu sostenibbli tiegħu (Maximum Sustainable Yield - MSY). Is-sajd intens iżżejjed ifisser li l-ħut jinqabad bikri wisq u ta’ età wisq żgħira u li fil-proċess jinħela’ wisq fjuwil. Il-Kummissjoni Ewropea[1] u l-Istati Membri tal-Unjoni ħadu l-impenn sabiex sal-2015 ikunu laħqu l-mira tas-sajd MSY. Il-qagħda tal-istokkijiet tal-ħut fl-ilmijiet Ewropej qed titjieb. Il-proporzjon tas-sajd żejjed tal-istokkijiet tal-ħut fl-Atlantiku u fl-ibħra tal-viċinat fl-2010 niżel għal 22 minn fost 35 stokk tal-ħut, meta fl-2004 ċ-ċifra kienet 32 minn fost 34, jiġifieri minn 94 % għal 63 %. (Ara l-Anness I għal aktar dettalji). Dan il-progress jintlaqa’ tajjeb ferm għax juri li l-azzjoni li tkun determinata tagħmel differenza. Illum huwa magħruf li mhux qed isir is-sajd żejjed għall-istokkijet tal-lingwata fi Skagerrak, Kattegat, u fil-Baħar Baltiku, fil-Kanal tal-Punent u fil-Baħar Ċeltiku; tal-haddock tal-Baħar tat-Tramuntana, il-haddock Rockall, l-aringa fil-Baħar tat-Tramuntana, fil-Punent tal-Iskozja u fil-Baħar Ċeltiku, il-pollakkju (saithe) fil-Baħar tat-Tramuntana u fil-Punent tal-Iskozja, il-megrim barra l-kostijiet ta’ Spanja u tal-Portugall u n-Nephrops fil-Baħar tat-Tramuntana. Madankollu, tibqa’ ta’ tħassib il-qagħda tar-riżorsi tal-baħar fond. Fil-Baħar Mediterran qed isir is-sajd żejjed għal-82 % tal-istokkijiet tal-ħut identifikati. Il-perċentwali tas-sajd żejjed tal-istokkijiet għadu għoli wisq u ma hemmx lok aktar għall-kompjaċenza: jeħtieġ aktar sforz sabiex is-sajd żejjed jasal għat-tmiem tiegħu f’fażijiet. L-istabbiliment tat-TACs u tal-kwoti jibqa’ għodda ta’ konservazzjoni essenzjali. Analiżi ta’ dan l-aħħar tindika li ma hemmx prova li sar tnaqqis sinifikanti fil-kapaċità żejda tal-flotta tal-UE.[2]. Il-pass lejn l-MSY għandu jkollha benefiċċji sinfikanti, u se tfisser bidla minn sajd intensiv għal riżorsi skarsi għal sajd ħafna inqas intensiv għal istokkijiet aktar abbundanti. Għandhom jinqabdu l-istess kwantitajiet jew aktar, filwaqt li jkun hemm anqas impatt ambjentali. Meta tonqos l-intensità globali tas-sajd, jittaffu l-impatti tas-sajd f’qiegħ l-ibħra, u jonqsu l-qabdiet inċidentali ta’ organiżmi vulnerabbli inklużi l-foċeni, id-dniefel u mammali oħra tal-baħar. L-ispejjeż tal-fjuwil se jonqsu b’mod sinifikanti għaliex is-sajd għal tunnellata ħut minn stokk abbundanti jieħu anqas ħin milli minn stokk skars. Dan se jnaqqas l-emissjonijiet tal-karbonju u fl-istess waqt tonqos in-nefqa fuq il-fjuwil mill-bastimenti tas-sajd. Vantaġġ important ieħor huwa li jonqsu l-pressjonijiet biex jintrema l-ħut żejjed. L-istokkijiet mistada żżejjed fil-biċċa l-kbira huma magħmula minn ħut iżgħar u li jiswa anqas u dawn jintremew lura jew għax ma għandux valur għoli fis-suq jew għax legalment huma taħt id-daqs permess. It-tneħħija f’fażijiet se tikkontribwixxi b’mod importanti għat-tnaqqis fil-kwantitajiet ta’ ħut mormi. Huwa previst regolament supplementarju u speċifiku dwar il-ħut mormi fil-kuntest tar-riforma tal-Politika Komuni tas-Sajd. It-tneħħija f’fażijiet tas-sajd żejjed se ttejjeb il-qagħda tar-riżorsi u tnaqqas l-impatt ambjentali. Se ttejjeb ukoll il-profittabbiltà ekonomika fis-settur tal-qbid. Il-previżjonijiet tal-profittabbiltà għal ċerti segmenti tal-flotot bi pjanjiet ta’ ġestjoni fuq perjodu ta’ żmien twil juru indikazzjonijiet inkoraġġanti ta’ titjib fil-prestazzjoni ekonomika tagħhom. IL-QAGħDA TAR-RIżORSI Fl-2010 il-Kunsill Internazzjonali għall-Esplorazzjoni tal-Baħar (International Council for the Exploration of the Sea - ICES) żviluppa forma ġdida ta’ pariri dwar il-livelli tat-TAC li sal-2015 għandhom iwasslu għas-sajd MSY. Il-Kummissjoni tilqa’ b'mod pożittiv dawn il-pariri ġodda u għandha l-ħsieb li fuqhom tibbaża l-proposti tagħha tat-TAC. L-għarfien attwali dwar il-qagħda tal-istokkijiet tal-ħut jingħata fil-qosor fl-Anness Ia u huwa deskritt b’mod konċiż hawn taħt[3]. Ġew stabbiliti t-TACs MSY għall-aringa tal-Atlantiku-Skandinavja, għall-istokkafixx u għall-aringa tal-Baħar tat-Tramuntana, li llum huma ġestiti b’mod tajjeb. Madankollu, l-Unjoni ma rnexxilhiex tikseb il-qbil tal-Islanda u tal-Gżejjer Faeroe biex jissieħbu fil-ġestjoni tal-kavalli. It-total tat-TACs stabbiliti mill-UE, min-Norveġja, mill-Gżejjer Faeroe, mill-Islanda u mir-Russja fl-2010 kienu 63 % ogħla mil-livell tal-parir xjentifiku. Għalkemm il-kavalli issa huma abbundanti, ir-rata tas-sajd hija ’l fuq sew mil-limiti sostenibbli u x’aktarx li se jkun hemm tnaqqis fl-istokk fis-snin tal-ġejjieni jekk ma jsirx ftehim internazzjonali. Fir-rigward tal-MSY fil-Baħar tat-Tramuntana, fi Skagerrak u fi Kattegat qed isir is-sajd żejjed għall-istokkijiet kollha magħrufa għajr għall-barbun tat-tbajja', il-haddock u l-aringa. It-TACs qabżu l-limiti tal-parir xjentifiku bi 11 % fl-2011 meta mqabbla mas-17 % tal-2010 u s-37% tal-2009. Għadu jsir is-sajd żejjed għall-istokkijiet fil-Punent tal-Iskozja, fil-Baħar Irlandiż u fil-Baħar Ċeltiku u d-daqsijiet tal-istokkijiet huma ftit. L-ICES irrapporta ħafna problemi fir-rigward tar-reġistrazzjoni tal-qabdiet u ta’ dejta oħra. Tmien stokkijiet ta’ ħut sfaw eżawriti tant illi, skont il-parir xjentifiku, ma għandhomx jinqabdu. Fost l-14-il stokk li għalihom setgħu jsiru valutazzjonijiet MSY, instab li sar is-sajd żejjed għal tmienja minnhom. Fl-2011 it-TACs qabżu l-limiti tal-parir bi 42 %. L-aringa u l-haddock tal-Baħar Ċeltiku sejrin tajjeb, iżda r-rimi lura tal-haddock u l-merlangu se jiżdied jekk is-sajd intensiv bix-xbieki tat-80 mm għan-Nephrops ikompli mingħajr l-użu tal-irkaptu tas-sajd li jippermetti l-ħarba tal-ħut iż-żgħir. L-industrija tas-sajd u l-Istati Membri konċernati għandhom jiżviluppaw u jintroduċu rkaptu tas-sajd aktar selettiv. Hemm ftit valutazzjonijiet disponibbli tal-istokkijiet tal-ħut tal-Bajja ta’ Biscay u tal-Ibħra Iberiċi tal-Atlantiku. Il-marlozz tan-Nofsinhar huwa abbundanti minħabba r-reklutaġġ tajjeb ta’ ħut żgħir tar-razza, iżda l-ICES jirrapporta li fl-2010 sar qbid sostanzjali mill-ġdid ’il fuq mill-kwota, u minħabba f’hekk is-sostenibbiltà fit-tul ta’ dan l-istokk tinsab fir-riskju. In-Nephrops fil-Baħar tal-Kantabrija għadu soġġett għal parir li s-sajd jitwaqqaf. Għalkemm ma hemm l-ebda valutazzjoni preċiża, il-qagħda ta’ ħafna stokkijiet tal-baħar fond hija waħda ta’ tħassib. Tnaqqsu l-istokkijiet tal-orange roughy, ta’ ċerti klieb il-baħar tal-baħar fond, u tal-bażuga kaħlija fil-Bajja ta’ Biscay kif ukoll tar-roundnose grenadier. Il-parir għall-maġġoranza tal-istokkijiet huwa li s-sajd jew għandu jitnaqqas jew ma jitħalliex jespandi, sakemm ma jkunx magħruf li huwa sostenibbli. Għall-ispeċijiet li jikbru aktar malajr bħat-tusk, il-molva ( Molva molva) , il-linarda, il-bażuga kaħlija u ċ-ċinturin iswed, fil-futur jista’ jkun hemm il-possibbiltà ta’ żviluppp tas-sajd lejn livelli sostenibbli fit-tul. Għall-2011, ma huwa propost l-ebda regolament separat dwar l-opportunitajiet tas-sajd għaliex ir-regolament li ġie adottat fl-2010 jkopri kemm l-2011 kif ukoll l-2012. Fil-Baħar Baltiku, qed isir is-sajd żejjed għal 4 minn kull 6 stokkijiet magħrufa. Il-merluzz fil-Baltiku tal-Lvant u l-aringa fil-Baħar Bothnian huma ġestiti b’mod tajjeb. Fil-Mediterran, isir is-sajd żejjed għall-biċċa l-kbira tar-riżorsi (82 %) u wħud tnaqqsu sa livelli baxxi (Anness Ib). Fil-Baħar l-Iswed, il-qagħda ma nbiddlitx b’mod sinifikanti. Il-laċċa kaħla jinsab f’kundizzjoni tajba bis-saħħa tar-reklutaġġ qawwi ta’ dan l-aħħar u s-sajd għalih huwa sostenibbli fil-waqt li għall-barbun imperjali qed isir sajd żejjed. ANALIżI EKONOMIKA Għad mhuwiex possibbli li ssir kompilazzjoni tal-qagħda globali li tkun tinkludi s-setturi kollha tal-flotta tal-UE, minħabba settijiet ta’ dejta mhux kompluti min-naħa ta’ ċerti Stati Membri. Il-Greċja u Spanja ma pprovdu l-ebda dejta ekonomika għall-2008. Il-Belġju, il-Bulgarija, id-Danimarka, il-Greċja, l-Irlanda, il-Latvja, il-Portugall, ir-Rumanija, is-Slovenja u Spanja taw dejta mhux kompluta għall-perjodu 2002-2008. Dawn in-nuqqasijiet ta’ dejta jikkompromettu b’mod serju l-evalwazzjonijiet tal-prestazzjoni ekonomika globali tal-flotta tas-sajd tal-UE. Id-dejta mir-Rapport Ekonomiku Annwali tal-2008 turi li l-profittabbiltà ekonomika tas-settur tal-qbid tal-UE hija dgħajfa u li ilha tiddeterjora bil-mod tul l-aħħar ftit snin li għaddew. Il-qligħ qabel it-taxxa kien madwar 6 %, inklużi s-sussidji diretti (madwar 3,8 % esklużi s-sussidji). Jidher li l-kriżi ekonomika kellha impatt negattiv fuq il-prezzijiet tal-ewwel bejgħ tal-ħut għal ħafna speċijiet għaliex il-prezzijiet attwali għadhom madwar 10 % taħt il-prezzijiet tal-2007. Iż-żewġ komponenti tal-ispiża l-aktar importanti huma l-fjuwil (23 % tal-ispejjeż totali fil-medja) u s-salarji (madwar 28 %). Il-konsum tal-fjuwil ivarja ħafna, filwaqt li l-bastimenti tat-tkarkir – b’mod partikolari l-bastimenti tat-tkarkir bit-travu – jużaw l-aktar fjuwil. Prezzijiet għoljin tal-fjuwil ifissru li, ukoll jekk ħafna flotot jadattaw is-sistema tas-sajd tagħhom biex jiffrankaw il-fjuwil, xorta waħda qed jiżdied l-impatt tal-prezzijiet tal-fjuwil fuq l-ispejjeż. F’ħafna segmenti tal-flotot, iż-żieda fl-ispejjeż tal-fjuwil qed twassal għal ishma aktar baxxi għall-ekwipaġġ [crew shares] u salarji aktar baxxi. Bejn 10 % u 20 % tas-segmenti tal-flotot jiġġeneraw likwidità negattiva, li jfisser li d-dħul ma kienx biżżejjed fuq perjodu ta’ żmien qasir biex ikopri l-ispejjeż operattivi. Meta wieħed iżid ukoll l-ispejjeż kapitali, dan jindika li minn 30 % sa 40 % tas-segmenti tal-flotot għandhom profittabbiltà negattiva fuq perjodu ta’ żmien twil. Il-bastimenti tat-tkarkir bit-travu qed jagħmlu ħafna telf. Il-bastimenti tat-tkarkir demersali u l-bastimenti bit-tartarun sejrin ftit aħjar, u dawn ivarjaw bejn livelli ta’ qligħ pożittivi u dawk negattivi, skont il-prezzijiet tal-ewwel bejgħ tal-ħut u skont l-ispejjeż tal-fjuwil. Is-segmenti tal-bastimenti bil-gangmu kellhom prestazzjoni aħjar minn segmenti oħrajn tal-irkaptu mobbli. Is-segmenti kollha tal-irkaptu statiku jrendu l-qligħ. Il-previżjonijiet dwar il-profittabbiltà għal ċerti segmenti tal-flotot bi pjanijiet ta’ ġestjoni fit-tul jidhru ftit aħjar. Is-settur tal-ipproċessar b’mod ġenerali jrendi l-qligħ. Ħafna żoni kostali, li tradizzjonalment jiddependu fuq il-ħatt l-art lokali, issa qed jispeċjalizzaw fl-ipproċessar tal-ħut importat. L-importazzjonijiet issa jikkostitwixxu aktar minn 65 % tal-konsum totali tal-UE tal-ikel tal-baħar. ID-DIREZZJONIJIET TA’ POLITIKA In-nuqqas ta’ parir xjentifiku Jonqos il-parir xjentifiku dwar is-sajd żejjed għal madwar żewġ terzi tat-TACs. Fil-biċċa l-kbira tal-każijiet dan huwa minħabba nuqqas ta’ informazzjoni dwar il-qabdiet, stħarriġ mhux komplut jew it-teħid inadegwat ta’ kampjuni, għalkem jeżistu każijiet fejn il-kwistjonijiet bijoloġiċi sottostanti jippreżentaw sfidi xjentifiċi diffikultużi. L-għoti tad-dejta xjentifika dwar is-sajd huwa r-responsabbiltà tal-Istati Membri, u f’għadd ta’ każijiet dawn ir-responsabbiltajiet mhumiex issodisfati b’mod sħiħ. F’oqsma oħra tal-attività umana (kif ukoll fis-sajd f’partijiet oħra tad-dinja) jeżisti l-obbligu tal-ksib ta’ valutazzjonijiet adegwati dwar l-impatt intenzjonat ta’ attività qabel din ma tinbeda. Il-prattika ta' dan l-aħħar fis-sajd naqset serjament fir-rigward ta’ dan l-istandard. Din għandha tiġi rrimedjata. Jekk ikompli jsir is-sajd għall-istokkijiet tal-ħut mingħajr ma tkun magħrufa l-qagħda tagħhom b’rabta mas-sajd żejjed, allura is-sajd żejjed qatt mhu se jinġieb fit-tmiem tiegħu f’fażijiet. Filwaqt li jeżisti ftit tagħrif dwar ħafna stokkijiet[4], fejn hemm inċertezza akbar għandhom ikunu stabbiliti TACs b’aktar kawtela. Ir-rimedjar immedjat jikkawża waqfien serju jekk is-sajd jiġi pprojbit għall-istokkijiet kollha li l-qagħda tagħhom għadha mhix magħrufa. Minflok, għandhom jiġu proposti erba’ tipi ta’ azzjoni. - Fil-każ li ma jkunx hemm id-disponibbiltà ta’ parir xjentifiku dwar is-sajd żejjed, għandu jkun propost tnaqqis ta’ 25 % fit-TAC u/jew fil-livelli tal-isforz tas-sajd, sakemm il-parir xjentifiku jindika li jkun meħteġ tnaqqis akbar minħabba r-risjki f’qasir żmien għall-istokk. - L-Istati Membri għandhom jallokaw biżżejjed riżorsi u għandhom iwasslu b’mod urġenti l-informazzjoni meħtieġa li tippermetti l-valutazzjoni tal-qagħda tal-istokkijiet. - L-aġenziji xjentifiċi se jkollhom il-kompitu li jsaħħu s-soluzzjoni ta’ dawn il-problemi bħala kwistjoni ta’ urġenza, filwaqt li jqisu li l-bażi tal-għarfien għandha tingħata mill-Istati Membri. - Għandhom ikunu żviluppati indikaturi mis-sajd kummerċjali u mill-istħarriġiet xjentifiċi sabiex jingħataw regoli sodi bħala gwida għas-sajd li jimmira għall-isfruttar sostenibbli tar-riżorsi ukoll f’dawk is-sitwazzjonijiet fejn id-dejta tkun inadegwata. L-isforz tas-sajd L-isforz tas-sajd (il-limiti fuq il-ħin li l-bastimenti tas-sajd idumu fuq il-baħar) kien ġestit flimkien mat-TACs sabiex jonqsu r-rimi lura u l-opportunitajiet għall-qbid illegali. L-isforz tas-sajd jikkostitwixxi miżura ta’ konservazzjoni importanti użata għal bosta pjanijiet fuq medda twila ta' żmien, pereżempju għall-merluzz tal-Baħar tat-Tramuntana u tal-Baħar Baltiku, għall-barbun tat-tbajja' u l-lingwata tal-Baħar tat-Tramuntana, għal-lingwata fil-Kanal tal-Punent u għall-istokkijiet tal-marlozz tan-Nofsinhar u tal-ksampu (l-Anness II). L-isforz tas-sajd totali, kif ġie mkejjel fl-Anness II, li jikkonċerna l-istokkijiet tal-merluzz fil-Punent tal-Iskozja u fil-Baħar tat-Tramuntana ma naqasx, u l-isforz li sar bl-użu tal-għeżula (bid-daqs tal-malja tax-xbieki jkun >60mm) u l-konzijiet tal-qiegħ fiż-żona tal-Ibħra Iberiċi tal-Atlantiku żdied. Din is-sitwazzjoni jeħtieġ li tinbidel għaliex il-pjanijiet ta’ ġestjoni kemm għall-merluzz kif ukoll għall-marlozz f’dawn iż-żoni jipprevedu li l-isforz tas-sajd u l-mortalità mis-sajd għandhom jonqsu u mhux jiżdiedu. Se jiġu proposti miżuri li jiżguraw li l-isforz li sar fis-sajd bil-konzijiet tal-qiegħ u dak bix-xbieki statiċi għall-marlozz tan-Nofsinhar jonqos. L-arranġamenti għall-ġestjoni tal-isforz huma kkumplikati u jirrikjedu analiżi b’attenzjoni. Għal dan il-għan, il-Kummissjoni se titlob lil partijiet interessati biex sal-1 ta’ Settembru dawn iqajmu kull diffikultà li tista’ tinqala’ fis-sistemi tal-ġestjoni tal-isforz sabiex il-kwistjoni tkun tista’ tingħata l-attenzjoni x-xierqa qabel ma jittieħdu d-deċiżjonijiet fl-aħħar tas-sena. Fil-każ li jitqajmu problemi marbuta mas-sistemi tal-ġestjoni tal-isforz qabel dik id-data, il-Kummissjoni għandha tiddeferixxi kwalunkwe proposta għall-bdil fis-sistema sakemm tkun tista’ ssir valutazzjoni komprensiva fis-sena ta’ wara. Sadanittant, il-livelli tal-isforz se jkollhom jiġu adattati kif meħtieġ skont il-pjanijiet. IL-ĠESTJONI PERMEZZ TA' PJANIJIET MULTIANNWALI Ħafna mill-pjanijiet ta’ ġestjoni attwali kienu ġew żviluppati biex l-istokkijiet jirkupraw mill-kundizzjonijiet ta’ eżawriment aktar milli għall-għan tal-ġestjoni tagħhom lejn kondizzjonijiet tajbin tal-istokk. Għaldaqstant, il-pjanijiet għandhom ikunu riveduti sabiex sal-2015 s-sajd żejjed jasal għat-tmiem tiegħu f’fażijiet. Bħalissa, il-pjanijiet li ġejjin qed jiġu riveduti: il-lingwata tal-Kanal tal-Punent, l-istokkijiet tal-Merluzz, tal-Lingwata u tal-barbun tat-tbajja’ fil-Baħar tat-Tramuntana, il-haddock, l-aringa u l-pollakkju (saithe) fil-Baħar tat-Tramuntana, il-Marlozz tan-Nofsinhar u n-nephrops, il-lingwata tal-Bajja ta’ Biscay. Il-Kummissjoni se taħdem fuq proposta ġdida fir-rigward tal-marlozz tat-Tramuntana, sakemm id-dejta xjentifika tkun ikkonsolidata u għandha mnejn tadotta approċċ multispeċi għaliex il-marlozz jitqies bħala parti mis-sajd imħallat inkluż il-petriċi. Ċerti pjanijiet jidhru li huma diġà konsistenti mal-miri tal-MSY: - Il-haddock tal-Baħar tat-Tramuntana (dan ġie aċċettat f’konsultazzjonijiet bilaterali man-Norveġja) - L-aringa tal-Punent tal-Iskozja - L-aringa tal-Baħar tat-Tramuntana - L-aringa tal-Atlantiku-Skandinavja (dan ġie aċċettat mill-Istati Kostali rilevanti) - L-istokkafixx (dan ġie aċċettat mill-Istati Kostali rilevanti) Pjanijiet dwar l-inċova fil-Bajja ta’ Biscay u dwar is-sawrell qed ikunu diskussi fil-Parlament u fil-Kunsill. Qed iżir l-iżvilupp ta' aktar pjanijiet dwar pereżempju stokkijiet pelaġiċi fil-Baħar Baltiku. Fil-Mediterran, l-isforz se jkompli jiżviluppa pjanijiet internazzjonali fit-tul għas-sajd rilevanti. Skont ir-Regolament dwar il-Mediterran[5], l-Istati Membri tal-UE għandhom jistabbilixxu pjanijiet multiannwali fil-livell nazzjonali. Il-progress beda u se jkompli. IL-METODU TA’ ĦIDMA GħALL-PROPONIMENT TAT-TACS Fejn jeżistu pjanijiet fit-tul li jirregolaw it-TACs jew il-livelli tal-isforz, dawn għandhom ikunu segwiti. Dan huwa l-aħjar approċċ għas-sostenibbiltà ft-tul. Barra minn hekk, fejn ġew miftiehma TACs u miżuri oħrajn ma’ pajjiżi terzi, dawn għandhom ikunu implimentati. It-TACs għandhom jiġu stabbiliti skont il-parir xjentifiku bbażat fuq dejta komprensiva u analiżi kwantitattiva u ta’ previżjonijiet skont il-qafas "MSY". Meta t-tali parir huwa disponibbli dan għandu jintuża b’mod dirett biex jiġu stabbiliti l-livelli tal-kwoti jew tal-isforz tas-sajd, għalkemm għandha tkun aċċettata l-implimentazzjoni gradwali ta’ dan il-qafas sal-2015 meta dan ikun kompatibbli mal-parir mogħti. Fin-nuqqas ta’ parir xjentifiku jew fil-każ li d-dejta disponibbli tkun inadegwata għall-kalkolu tad-daqs tal-istokk u tal-qabda korrispondenti, hija meħtieġa aktar attenzjoni. Kif stabbilit fit-taqsima 4.1, għandu jiġi applikat tnaqqis ta’ 25 % fit-TAC u l-Istati Membri għandhom jieħdu passi urġenti sabiex jiddefinixxu r-rata tas-sajd xierqa. L-ISKEDA TAL-PROPOSTI L-iskedar tal-proposti individwali tvarja minn reġjun għall-ieħor. Dawn l-aħħar snin id-deċiżjonijiet dwar it-TACs għall-biċċa l-kbira tal-istokkijiet tal-UE ttieħdu f’Diċembru abbażi tal-proposti li jiġu ppubblikati bejn in-nofs u t-tmiem ta’ Ottubru. Fir-rigward tal-Atlantiku, il-Baħar tat-Tramuntana u żoni oħrajn, proposta aktar bikrija u deċiżjoni aktar bikrija tkun possibbli fil-każ li d-deċiżjonijiet jittieħdu separatament mit-traskrizzjoni tal-possibbiltajiet tas-sajd aċċettati fil-konsultazzjonijiet man-Norveġja u ma’ pajjiżi terzi oħrajn. Jekk tiġi aċċettata struttura ġdida ta’ proposti bħal din, l-iskeda taż-żmien tal-ħidma tista’ tkun kif ġejja: Regolament dwar l-Opportunitajiet tas-Sajd | Parir Disponibbli | Proposta tal-Kummissjoni | Adozzjoni possibbli mill-Kunsill | Il-Baħar l-Iswed | Ottubru | Novembru | Diċembru | Il-Baħar Baltiku | Mejju | kmieni f'Settembru | Ottubru | Stokkijiet esklussivi tal-UE fl-Atlantiku, fil-Baħar tat-Tramuntana u f’żoni oħrajn | Ġunju(*) | Settembru | Novembru | Stokkijiet komuni fl-Atlantiku, fil-Baħar tat-Tramuntana, u stokkijiet ġestiti internazzjonalment fl-Antartiku u f’żoni oħrajn | Ottubru(*) | Novembru | Diċembru | (*) Il-parir tal-ICES inizjali għal ħafna mill-istokkijiet f’Ġunju, jiżdiedu aktar elementi f’Lulju. Il-parir għall-ispeċijiet pelaġiċi u għall-ispeċijiet mifruxa b’mod wiesa’ jingħata f’Ottubru IL-KONKLUżJONI Il-Kummissjoni tistieden l-opinjonijiet taċ-ċittadini Ewropej, tal-Parlament Ewropew, tal-Istati Membri rappreżentati fil-Kunsill, tal-RACs, u tal-ACFA dwar l-approċċ ippreżentat f’dan id-dokument għall-ġestjoni tas-sostenibbiltà skont l-għanijiet tal-Politika Komuni tas-Sajd. ANNESS Ia – L-istokkijiet fil-Grigal tal-Atlantiku u fl-ilmijiet ta' biswit Tabella 1. Parir Xjentifku dwar is-sitwazzjoni tal-istokk | Għadd ta’ stokkijiet tal-ħut | Stokkijiet klassifikati skont il-kriterji msemmija hawn (il-punt ta’ referenza miftiehem) | 1 | 0,9 | Stokkijiet oħra mhux inklużi minħabba dejta inadegwata (il-punt ta’ referenza għadu ma ġiex miftiehem) | 110 | 99,1 | Stokkijiet meqjusa (minn 19-il-speċi) | 111 | 100 | Stokkijiet klassifikati: | Kapaċità riproduttiva mnaqqsa | 1 | 100,0 | Kapaċità riproduttiva sħiħa | 0 | 0,0 | Stokkijiet totali | 1 | 100 | 2 - – Parir xjentifiku dwar is-sajd żejjed għall-istokkijiet fil-Baħar Mediterran u tal-Baħar l-Iswed | nru | % | Stokkijiet klassifikati skont il-kriterji (il-punt ta’ referenza miftiehem) | 61 | 55,0 | Stokkijiet oħra mhux inklużi minħabba dejta inadegwata (il-punt ta’ referenza għadu ma ġiex miftiehem) | 50 | 45,0 | Stokkijiet meqjusa (minn 19-il speċi) | 111 | 100 | Stokkijiet klassifikati: | Qed isir is-sajd żejjed għall-istokk (ogħla mill-Fmsy jew mill-fattur varjabbli ta’ sostituzzjoni) | 50 | 82,0 | Is-sajd għall-istokk huwa fil-livell tal-Fmsy jew tal-fattur varjabbli ta’ sostituzzjoni jew taħthom. | 11 | 18,0 | Stokkijiet totali | 61 | 100 | ANNESS II –L-Isforz tas-Sajd irregolat skont il-pjanijiet multiannwali, kif irraportat mill-Istati Membri lill-STECF (informazzjoni mogħtija miċ-Ċentru Konġunt għar-Riċerka [Joint Research Centre] [pic] Grafika 1. L-isforz tas-sajd irregolat fil-Punent tal-Baħar Baltiku [pic] Grafika 2. L-isforz tas-sajd irregolat fil-Baħar Baltiku Ċentrali [pic] Grafika 3. L-isforz tas-sajd irregolat f’Kattegat [pic]Grafika 4 . L-isforz tas-sajd irregolat fil-Baħar tat-Tramuntana, Skagerrak u fil-Kanal tal-Lvant. [pic]Grafika 5 . L-isforz tas-sajd irregolat fil-Baħar Irlandiż. [pic]Grafika 6 . L-isforz tas-sajd irregolat fil-Punent tal-Iskozja. [pic] Grafika 7 . L-isforz tas-sajd irregolat fil-Kanal tal-Punent. [pic] Grafika 8 . L-isforz tas-sajd irregolat fl-Ibħra Iberiċi tal-Atlantiku. Nota : Ix-xejra differenti meta mqabbla mas-sena l-oħra hija dovuta l-aktar minħabba dejta mtejba min-naħa ta’ Spanja. [1] L-implimentazzjoni tas-sostenibbiltà fis-sajd tal-UE permezz tar-rendiment massimu sostenibbli. [traduzzjoni mhux uffiċjali] Il-Komunikazzjoni mill-Kummissjoni lill-Kunsill u lill-Parlament Ewropew. COM (2006) 360 finali. [2] Rapport dwar l-isforzi tal-Istati Membri matul l-2009 biex jiksbu bilanċ sostenibbli bejn il-kapaċità tas-sajd u l-opportunitajiet tas-sajd. Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni. COM(2011) [3] Tabella dwar il-kwoti Ewropej u sistema grafika ta' sinjalar [traffic lights] relevanti tinsab fuq http://ec.europa.eu/fisheries/documentation/publications/poster_tac2011_en.pdf. Analiżi sħiħa tal-qagħda tal-istokkijiet tal-ħut tinsab fuq www.ices.dk u https://stecf.jrc.ec.europa.eu [4] COM (2000) 1 finali [5] Ir-Regolament tal-Kunsill (KE) Nru 1967/2006 [6] Ir-rendiment massimu sostenibbli tas-sajd (Fmsy) huwa l-intensità tal-attività tas-sajd li tipproduċi l-ogħla rendiment mill-istokk fuq medda twila ta' żmien, u mingħajr ma tnaqqas il-kapaċità produttiva tal-istokk fuq il-medda qasira. [7] Qbid sostenibbli jfisser il-qbid skont il-parir tal-ICES u tal-STECF f’konformità mal-approċċ ta’ prekawzjoni, inkluża l-implimentazzjoni ta’ pjan fuq medda ta’ żmien twil fejn dan huwa ta' prekawzjoni.